title: 2010/439/CFSP: 2010 m. rugpjūčio 11 d. Tarybos sprendimas 2010/439/BUSP dėl Europos Sąjungos specialiojo įgaliotinio Afganistane įgaliojimų termino pratęsimo

text:
12.8.2010

               LT

               Europos Sąjungos oficialusis leidinys

               L 211/17

         TARYBOS SPRENDIMAS 2010/439/BUSP
   2010 m. rugpjūčio 11 d.
   dėl Europos Sąjungos specialiojo įgaliotinio Afganistane įgaliojimų termino pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. kovo 22 d. Taryba priėmė Sprendimą 2010/168/BUSP (1) dėl Vygaudo UŠACKO paskyrimo Europos Sąjungos specialiuoju įgaliotiniu (toliau – ES specialusis įgaliotinis) Afganistane nuo 2010 m. balandžio 1 d. iki 2010 m. rugpjūčio 31 d.

               (2)

               ES specialiojo įgaliotinio įgaliojimų terminas turėtų būti pratęstas iki 2011 m. rugpjūčio 31 d. Tačiau ES specialiojo įgaliotinio įgaliojimų terminas gali būti nutrauktas anksčiau, jei Taryba taip nuspręstų remdamasi Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, įsigaliojus sprendimui, kuriuo įsteigiama Europos išorės veiksmų tarnyba.

               (3)

               ES specialusis įgaliotinis Afganistane vykdys savo įgaliojimus tokiomis aplinkybėmis, kurios gali pablogėti ir gali pakenkti bendros užsienio ir saugumo politikos tikslams, nustatytiems Sutarties 21 straipsnyje,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Afganistane Vygaudo UŠACKO įgaliojimai pratęsiami iki 2011 m. rugpjūčio 31 d. ES specialiojo įgaliotinio įgaliojimų terminas gali būti nutrauktas anksčiau, jei Taryba taip nuspręstų remdamasi vyriausiojo įgaliotinio pasiūlymu, įsigaliojus sprendimui, kuriuo įsteigiama Europos išorės veiksmų tarnyba.
   2 straipsnis
   Politikos tikslai
   ES specialusis įgaliotinis atstovauja Europos Sąjungai (toliau – ES ar Sąjunga) ir propaguoja ES politikos tikslus Afganistane, glaudžiai derindamas veiklą su ES valstybių narių atstovais Afganistane. Konkrečiau, ES specialusis įgaliotinis:

               a)

               prisideda prie ES ir Afganistano bendros deklaracijos įgyvendinimo ir vadovauja Afganistanui ir Pakistanui skirto ES veiksmų plano įgyvendinimui, kiek tai susiję su Afganistanu, šioje veikloje bendradarbiaudamas su ES valstybių narių atstovais Afganistane;

               b)

               remia Jungtines Tautas (JT), joms imantis pagrindinio vaidmens Afganistane, ypatingą dėmesį skirdamas pastangoms geriau koordinuoti tarptautinę paramą, tokiu būdu skatindamas Londono konferencijos komunikato, Afganistano susitarimo ir atitinkamų JT rezoliucijų įgyvendinimą.

         3 straipsnis
   Įgaliojimai
   Įgyvendindamas savo įgaliojimus, ES specialusis įgaliotinis, glaudžiai bendradarbiaudamas su ES valstybių narių atstovais Afganistane:

               a)

               propaguoja Sąjungos požiūrį į politinį procesą ir įvykių raidą Afganistane;

               b)

               palaiko glaudžius ryšius su atitinkamomis Afganistano institucijomis, ypač vyriausybe ir parlamentu, taip pat vietos valdžios institucijomis, ir remia jų vystymą. Taip pat turėtų būti palaikomi ryšiai su kitomis Afganistano politinėmis grupėmis ir kitais svarbiais Afganistane veikiančiais subjektais;

               c)

               palaiko glaudžius ryšius su atitinkamais tarptautiniais ir regioniniais Afganistane veikiančiais subjektais, visų pirma JT Generalinio Sekretoriaus specialiuoju atstovu ir Šiaurės Atlanto Sutarties Organizacijos (NATO) vyresniuoju civiliniu įgaliotiniu bei kitais svarbiausiais partneriais ir organizacijomis;

               d)

               konsultuoja dėl padarytos pažangos siekiant ES ir Afganistano bendros deklaracijos, Afganistanui ir Pakistanui skirto ES veiksmų plano, tiek kiek jis susijęs su Afganistanu, Afganistano susitarimo ir Londono konferencijos komunikato tikslų, visų pirma šiose srityse:

                           —

                           civilinių gebėjimų stiprinimas, visų pirma subnacionaliniu lygiu,

                           —

                           geras valdymas ir teisinės valstybės institucijų, visų pirma nepriklausomos teismų sistemos, kūrimas,

                           —

                           rinkimų reformos,

                           —

                           saugumo sektoriaus reformos, įskaitant teisminių institucijų, nacionalinės kariuomenės ir policijos pajėgų stiprinimą,

                           —

                           augimo skatinimas, visų pirma pasitelkiant žemės ūkį ir kaimo plėtrą,

                           —

                           pagarba Afganistano tarptautiniams įsipareigojimams žmogaus teisių srityje, įskaitant pagarbą mažumoms priklausančių asmenų teisėms ir moterų bei vaikų teisėms,

                           —

                           pagarba demokratijos ir teisinės valstybės principams,

                           —

                           moterų dalyvavimo viešajame administravime ir pilietinės visuomenės veikloje skatinimas,

                           —

                           pagarba Afganistano tarptautiniams įsipareigojimams, įskaitant bendradarbiavimą, susijusį su tarptautinėmis pastangomis kovoti su terorizmu, neteisėta prekyba narkotikais, prekyba žmonėmis ir ginklų bei masinio naikinimo ginklų ir susijusių medžiagų platinimu,

                           —

                           palankesnių sąlygų humanitarinės pagalbos teikimui ir tvarkingam pabėgėlių bei šalies viduje perkeltų asmenų grįžimui sudarymas, ir

                           —

                           Sąjungos dalyvavimo ir veiklos Afganistane veiksmingumo didinimas ir dalyvavimas rengiant reguliarias ES veiksmų plano 6 mėnesių įgyvendinimo ataskaitas, kurių prašo Taryba;

               e)

               aktyviai dalyvauja vietos koordinavimo forumų, pavyzdžiui, Jungtinės koordinavimo ir stebėsenos valdybos (JCMB), veikloje, kartu išsamiai informuodamas nedalyvaujančias valstybes nares apie šiais lygiais priimtus sprendimus;

               f)

               konsultuoja dėl Sąjungos dalyvavimo ir jos pozicijų su Afganistanu susijusiose tarptautinėse konferencijose ir padeda skatinti regioninį bendradarbiavimą.

         4 straipsnis
   Įgaliojimų vykdymas
   1.   ES specialusis įgaliotinis atsakingas už įgaliojimų vykdymą, jo veiklą prižiūrint vyriausiajam įgaliotiniui.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu, kuris su Taryba bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nepažeisdamas vyriausiojo įgaliotinio įgaliojimų.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu nuo 2010 m. rugsėjo 1 d. iki 2011 m. rugpjūčio 31 d. susijusioms išlaidoms padengti skiriama 4 515 000 EUR orientacinė finansavimo suma.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro savo darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės ir Sąjungos institucijos gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą darbuotojams, kuriuos valstybė narė ar Sąjungos institucija komandiruoja dirbti su ES specialiuoju įgaliotiniu, moka atitinkamai ta valstybė narė arba Sąjungos institucija. Valstybių narių į Tarybos generalinį sekretoriatą komandiruoti ekspertai taip pat gali būti komandiruojami dirbti su ES specialiuoju įgaliotiniu. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei arba Sąjungos institucijai ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos ir imunitetai
   Atitinkamai su priimančiąja (-iosiomis) šalimi (-imis) susitariama dėl ES specialiojo įgaliotinio misijos ir jo personalo narių užduočių įvykdymui bei sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų 2001 m. kovo 19 d. Tarybos sprendimu 2001/264/EB dėl Tarybos saugumo nuostatų patvirtinimo (2), visų pirma dirbdami su ES įslaptinta informacija.
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių tiesiogiai jam pavaldaus personalo saugumui užtikrinti, visų pirma:

               a)

               sudarydamas Tarybos generalinio sekretoriato rekomendacijomis pagrįstą misijai skirtą saugumo planą, į jį įtraukdamas misijai skirtas fizines, organizacines ir procedūrines saugumo priemones, reglamentuojančias personalo saugaus atvykimo į misijos teritoriją ir judėjimo toje teritorijoje valdymą, taip pat saugumo incidentų valdymą ir misijos nenumatytų atvejų bei evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją visiems jo grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į Tarybos generalinio sekretoriato nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ir įgaliojimų vykdymo ataskaitų dalį.

         11 straipsnis
   Ataskaitos
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui ar PSK rekomendavus, ES specialusis įgaliotinis gali teikti ataskaitas Užsienio reikalų tarybai.
   12 straipsnis
   Koordinavimas
   1.   ES specialusis įgaliotinis skatina bendrą Sąjungos politinių veiksmų koordinavimą. Jis padeda užtikrinti, kad visos Sąjungos priemonės veiksmų vietoje veiktų suderintai siekiant Sąjungos politikos tikslų. ES specialiojo įgaliotinio veikla koordinuojama su Komisijos ir ES specialiojo įgaliotinio Vidurinėje Azijoje bei Sąjungos atstovybės Pakistane veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje palaikomas glaudus ryšys su Sąjungos delegacijų vadovais ir valstybių narių atstovybių vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis teikia ES policijos misijos Afganistane (EUPOL AFGHANISTAN) vadovui konsultacijas vietos politiniais klausimais. ES specialusis įgaliotinis ir civilinės operacijos vadas prireikus konsultuojasi tarpusavyje. ES specialusis įgaliotinis taip pat palaiko ryšius su kitais veiksmų vietoje esančiais tarptautiniais ir regioniniais subjektais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. 2011 m. vasario mėn. pabaigoje ES specialusis įgaliotinis pateikia vyriausiajam įgaliotiniui, Tarybai ir Komisijai pažangos ataskaitą, o pasibaigus įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2010 m. rugpjūčio 11 d.

            Tarybos vardu

            Pirmininkas

         S. VANACKERE

      (1)  OL L 75, 2010 3 23, p. 22.

      (2)  OL L 101, 2001 4 11, p. 1.


title: 2014 m. spalio 20 d. Tarybos sprendimas 2014/727/BUSP, kuriuo iš dalies keičiamas Sprendimas 2011/137/BUSP dėl ribojamųjų priemonių atsižvelgiant į padėtį Libijoje

text:
21.10.2014

               LT

               Europos Sąjungos oficialusis leidinys

               L 301/30

         TARYBOS SPRENDIMAS 2014/727/BUSP
   2014 m. spalio 20 d.
   kuriuo iš dalies keičiamas Sprendimas 2011/137/BUSP dėl ribojamųjų priemonių atsižvelgiant į padėtį Libijoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. vasario 28 d. Taryba priėmė Sprendimą 2011/137/BUSP (1);

               (2)

               2014 m. birželio 27 d. Sankcijų komitetas, įsteigtas pagal Jungtinių Tautų Saugumo Tarybos (JT ST) rezoliuciją 1970 (2011) dėl Libijos, atnaujino asmenų ir subjektų, kuriems taikomos ribojamosios priemonės, sąrašą. Todėl Sprendimo 2011/137/BUSP I ir III prieduose pateikti sąrašai turėtų būti atitinkamai iš dalies pakeisti;

               (3)

               2014 m. rugpjūčio 27 d. Jungtinių Tautų Saugumo Taryba priėmė JT ST rezoliuciją 2174 (2014), kuria išdėstomas draudimo keliauti ir lėšų įšaldymo priemonių taikymas, kaip nurodyta JT ST rezoliucijos 1970 (2011) 22 punkte ir JT ST rezoliucijos 1973 (2011) 23 punkte;

               (4)

               be to, JT ST rezoliucija 2174 (2014) iš dalies keičiama ginklų embargo, nustatyto JT ST rezoliucijos 1970 (2011) 9 punktu, JT ST rezoliucijos 2009 (2011) 13 punktu ir JT ST rezoliucijos 2095 (2013) 9 ir 10 punktais, taikymo sritis. Todėl būtina iš dalies pakeisti Sprendimą 2011/137/BUSP, siekiant dar labiau patikslinti ginklų embargo taikymo sritį;

               (5)

               todėl Sprendimas 2011/137/BUSP turėtų būti atitinkamai iš dalies pakeistas;

               (6)

               reikia tolesnių Sąjungos veiksmų tam tikriems iš šių pakeitimų įgyvendinti,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/137/BUSP iš dalies keičiamas taip:

               1)

               2 straipsnis pakeičiamas taip:
               „2 straipsnis
               1.   1 straipsnis netaikomas:

                           a)

                           žudyti nepritaikytos karinės įrangos arba įrangos, kuri galėtų būti naudojama vidaus represijoms, skirtos naudoti tik humanitariniais ar apsaugos tikslais, tiekimui, pardavimui ar perdavimui;

                           b)

                           techninės pagalbos, mokymo ar kitokios pagalbos, įskaitant personalą, susijusios su tokia įranga, teikimui;

                           c)

                           finansinės paramos, susijusios su tokia įranga, teikimui.

                     2.   1 straipsnis netaikomas:

                           a)

                           ginklų ir su jais susijusių reikmenų tiekimui, pardavimui ar perdavimui;

                           b)

                           techninės pagalbos, mokymo ar kitokios pagalbos, įskaitant personalą, susijusios su tokia įranga, teikimui;

                           c)

                           finansinės paramos, susijusios su tokia įranga, teikimui,

                     iš anksto patvirtinus pagal JT ST rezoliucijos 1970 (2011) 24 punktą įsteigtam komitetui (toliau – Komitetas).
               3.   1 straipsnis netaikomas šaulių ginklų, lengvųjų ginklų ir su jais susijusių reikmenų, kurie į Libiją eksportuojami laikinai ir skirti tik Jungtinių Tautų (JT) personalo, žiniasklaidos atstovų ir humanitarinę pagalbą bei pagalbą vystymui teikiančių darbuotojų bei su šia veikla susijusio personalo naudojimui, tiekimui, pardavimui ar perdavimui apie tai iš anksto informavus Komitetą ir jei Komitetas nepriima neigiamo sprendimo per penkias darbo dienas nuo informavimo apie tai dienos.
               4.   1 straipsnis netaikomas žudyti nepritaikytos karinės įrangos, kuri skirta tik Libijos Vyriausybei remti saugumo arba nusiginklavimo srityje, tiekimui, pardavimui ar perdavimui, taip pat susijusios techninės pagalbos, mokymo ar finansinės paramos teikimui.
               5.   1 straipsnis netaikomas apsauginių rūbų, įskaitant neperšaunamas liemenes ir karinius šalmus, kuriuos į Libiją laikinai ir tik asmeniniam naudojimui eksportuoja JT personalas, Sąjungos ar jos valstybių narių personalas, žiniasklaidos atstovai ir humanitarinę pagalbą bei pagalbą vystymuisi teikiantys darbuotojai bei su šia veikla susijęs personalas, tiekimui, pardavimui ar perdavimui.
               6.   1 straipsnis netaikomas žudyti nepritaikytos karinės įrangos, kuri skirta tik humanitariniam naudojimui ar apsisaugoti, tiekimui, pardavimui ar perdavimui, taip pat susijusios techninės pagalbos ar mokymo teikimui.“;

               2)

               5 straipsnio 1 dalies a punktas pakeičiamas taip:

                           „a)

                           JT ST rezoliucijos 1970 (2011) I priede išvardytiems asmenims ir kitiems asmenims, kuriuos nurodė Saugumo Taryba arba Komitetas pagal JT ST rezoliucijos 1970 (2011) 22 punktą, JT ST rezoliucijos 1973 (2011) 23 punktą ir JT ST rezoliucijos 2174 (2014) 4 punktą, išvardytiems šio sprendimo I priedo sąraše;“

                     ;

               3)

               6 straipsnio 1 dalies a punktas pakeičiamas taip:

                           „a)

                           JT ST rezoliucijos 1970 (2011) II priede išvardytiems asmenims ir subjektams bei kitiems asmenims ir subjektams, kuriuos nurodė Saugumo Taryba arba Komitetas pagal JT ST rezoliucijos 1970 (2011) 22 punktą, JT ST rezoliucijos 1973 (2011) 19 ir 23 punktus ir JT ST rezoliucijos 2174 (2014) 4 punktą, išvardytiems šio sprendimo III priedo sąraše;“

                     .

         2 straipsnis
   Sprendimo 2011/137/BUSP I ir III priedai iš dalies keičiami taip, kaip išdėstyta šio sprendimo priede.
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge 2014 m. spalio 20 d.

            Tarybos vardu

            Pirmininkė

         C. ASHTON

      (1)  2011 m. vasario 28 d. Tarybos sprendimas 2011/137/BUSP dėl ribojamųjų priemonių atsižvelgiant į padėtį Libijoje (OL L 58, 2011 3 3, p. 53).

      PRIEDAS
      Reglamento (ES) Nr. 2011/137 I ir III prieduose pateikti įrašai apie toliau nurodytus asmenis pakeičiami šiais įrašais:

                     DORDA, Abu Zayd Umar

                  Išorės saugumo organizacijos direktorius. Lojalus režimui. Išorės žvalgybos agentūros vadovas.
                  Tikėtinas statusas/buvimo vieta: sulaikytas Libijoje.
                  Įtraukimo į JT sąrašą data: 2011 3 17 (įtraukimo į ES sąrašą data: 2011 2 28).

                     AL-SENUSSI, pulkininkas Abdullah

                  Laipsnis: pulkininkas
                  Gimimo data: 1949
                  Gimimo vieta: Sudanas

                     dar žinomas kaip: Ould Ahmed, Abdoullah
                  Paso numeris: B0515260
                  Gimimo data: 1948
                  Gimimo vieta: Anefif (Kidal), Malis
                  Išdavimo data: 2012 m. sausio 10 d.
                  Išdavimo vieta: Bamakas, Malis
                  Galiojimo pabaigos data: 2017 m. sausio 10 d.

                     dar žinomas kaip: Ould Ahmed, Abdoullah
                  Malio tapatybės kortelės numeris: 073/SPICRE
                  Gimimo vieta: Anefif, Malis
                  Išdavimo data: 2011 m. gruodžio 6 d.
                  Išdavimo vieta: Essouck, Malis.
                  Karinės žvalgybos direktorius. Karinės žvalgybos dalyvavimas vykdant demonstracijų represijas. Yra įtarimų, kad dalyvavo žudynėse Abu Selimo kalėjime. Nuteistas in absentia už UTA lėktuvo susprogdinimą. Muammar QADHAFI svainis.
                  Tikėtinas statusas/buvimo vieta: sulaikytas Libijoje.
                  Įtraukimo į JT sąrašą data: 2011 3 17 (įtraukimo į ES sąrašą data: 2011 2 28).


title: 2001 m. gruodžio 3 d. Tarybos Sprendimas dėl Papildomo protokolo, kuriuo reguliuojami Europos bendrijos ir Kroatijos Respublikos laikinojo susitarimo prekybiniai aspektai, siekiant atsižvelgti į šalių derybų dėl abipusių lengvatų tam tikriems vynams, vynų pavadinimų abipusio pripažinimo, apsaugos ir kontrolės bei spiritinių ir aromatintų gėrimų pavadinimų abipusio pripažinimo, apsaugos ir kontrolės, rezultatus

text:
Svarbus teisinis pranešimas

|

32001D0919

Oficialusis leidinys L 342 , 27/12/2001 p. 0060 - 0062

		Tarybos Sprendimas2001 m. gruodžio 3 d.dėl Papildomo protokolo, kuriuo reguliuojami Europos bendrijos ir Kroatijos Respublikos laikinojo susitarimo prekybiniai aspektai, siekiant atsižvelgti į šalių derybų dėl abipusių lengvatų tam tikriems vynams, vynų pavadinimų abipusio pripažinimo, apsaugos ir kontrolės bei spiritinių ir aromatintų gėrimų pavadinimų abipusio pripažinimo, apsaugos ir kontrolės, rezultatus(2001/919/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmosios pastraipos pirmuoju sakiniu ir 300 straipsnio 4 dalimi,atsižvelgdama į Komisijos pasiūlymą,kadangi:(1) Europos Bendrijų ir jų valstybių narių ir Kroatijos Respublikos stabilizacijos ir asociacijos susitarimas, toliau – Stabilizacijos ir asociacijos susitarimas, buvo parafuotas 2001 m. gegužės 14 d. ir pasirašytas 2001 m. spalio 29 d. Liuksemburge. Stabilizacijos ir asociacijos susitarimo 27 straipsnio 4 dalyje numatyta, kad prekybos vynu ir spiritiniais gėrimais tvarka dar turi būti nustatyta.(2) Laikinuoju susitarimu užtikrinama prekybos ryšių plėtra kuriant sutartinius santykius ir kuo greitesnis Stabilizacijos ir asociacijos susitarimo nuostatų dėl prekybos ir su prekyba susijusių klausimų įgyvendinimas. Laikinasis susitarimas buvo parafuotas 2001 m. liepos 10 d. ir pasirašytas 2001 m. spalio 29 d. Liuksemburge. Laikinojo susitarimo 14 straipsnio 4 dalyje pakartojamas įsipareigojimas atskiro protokolo dėl vynų ir spiritinių gėrimų atžvilgiu.(3) Vadovaudamosi 2000 m. lapkričio 13 d. Tarybos priimtomis direktyvomis Komisija ir Kroatijos Respublika 2001 m. balandžio 20 d. susitarė dėl naujų abipusių prekybos lengvatų tam tikriems vynams ir dėl abipusio vynų ir spiritinių gėrimų pavadinimų pripažinimo, apsaugos ir kontrolės. Kad tai būtų suderinta su bendru stabilizacijos procesu, tų derybų rezultatai turi būti įtraukti į Laikinąjį susitarimą kaip Papildomas protokolas.(4) Komisija turi numatyti galimybę priimti įgyvendinimo reglamentus dėl prekybos lengvatų, taikomų tam tikriems vynams, padedama Muitinės kodekso komiteto, įsteigto pagal 1992 m. spalio 12 d. Tarybos reglamento (EEB) Nr. 2913/92 nustatančio Bendrijos muitinės kodeksą [1] 248a straipsnį, nepaisant 1999 m. gegužės 17 d. Tarybos reglamento (EB) Nr. 1493/1999 dėl bendro vyno rinkos organizavimo 62 straipsnio [2]. Komisija iš dalies pakeičia ir techniškai pritaiko įgyvendinimo reglamentus, kurie gali atsirasti kaip naujų lengvatinių susitarimų, protokolų, pasikeitimų raštais ar kitų Europos bendrijos ir Kroatijos Respublikos sudarytų aktų rezultatas arba kurie būtini laikantis Kombinuotosios nomenklatūros ir TARIC kodų pakeitimų.(5) Siekdama palengvinti tam tikrų Protokolo nuostatų įgyvendinimą, Komisija turi būti įgaliota Bendrijos vardu patvirtinti spendimus, kuriais iš dalies pakeičiami Susitarimo dėl vynų pavadinimų abipusio pripažinimo, apsaugos ir kontrolės (Protokolo II priedas) ir Susitarimo dėl spiritinių ir aromatintų gėrimų pavadinimų abipusio pripažinimo, apsaugos ir kontrolės (Protokolo III priedas) sąrašai ir protokolai. Priimant šiuos aktus Komisijai turi padėti Vyno vadybos komitetas, įsteigtas pagal Reglamento (EB) Nr. 1493/199974 straipsnį, Spiritinių gėrimų vykdomasis komitetas, įsteigtas pagal 1989 m. gegužės 29 d. Tarybos reglamento (EEB) Nr. 1576/89 nustatančio bendrąsias spiritinių gėrimų apibrėžimo, apibūdinimo ir pateikimo taisyklės [3] 13 straipsnį ir Aromatintų vyno gėrimų vykdomasis komitetas, įsteigtas pagal 1991 m. birželio 10 d. Tarybos reglamento (EEB) Nr. 1601/1991 nustatančio bendrąsias aromatintų vynų, aromatintų vyno gėrimų ir aromatintų vyno kokteilių apibrėžimo, aprašymo ir pateikimo taisyklės [4] 12 straipsnį.(6) Šio sprendimo įgyvendinimui būtinos priemonės turi būti priimtos vadovaujantis 1999 m. birželio 28 d. Tarybos sprendimu 1999/468/EB nustatančiu Komisijos naudojimosi jai suteiktais įgyvendinimo įgaliojimais tvarką [5],NUSPRENDĖ:1 straipsnisPapildomas protokolas, kuriuo reguliuojami Europos bendrijos ir Kroatijos Respublikos laikinojo susitarimo prekybiniai aspektai, siekiant atsižvelgti į šalių derybų dėl abipusių lengvatų tam tikriems vynams, vynų pavadinimų abipusio pripažinimo, apsaugos ir kontrolės ir spirituotų ir aromatintų gėrimų pavadinimų abipusio pripažinimo, apsaugos ir kontrolės (toliau – Protokolas), patvirtinamas Bendrijos vardu.Protokolo tekstas pridedamas prie šio sprendimo.2 straipsnis1. Tarybos pirmininkas įgaliojamas paskirti asmenį, įgaliotą Bendrijos vardu pasirašyti Protokolą, kad išreikštų Bendrijos sutikimą būti jo susaistytai.2. Tarybos pirmininkas Bendrijos vardu praneša apie patvirtinimą, numatytą Protokolo 3 straipsnyje.3 straipsnisKomisija priima nuostatas dėl Protokolo I priede numatytų tarifų kvotų taikymo tam tikriems vynams ir įgyvendinimo reglamentų dalinius pakeitimus bei techninius pritaikymus, kurie būtini dėl Kombinuotosios nomenklatūros kodų ir TARIC poskyrių pakeitimų arba dėl naujų Bendrijos ir Kroatijos Respublikos susitarimų, protokolų, pasikeitimų raštais ar kitų aktų, šio sprendimo 4 straipsnio 2 dalyje numatyta tvarka, nepaisydama Reglamento (EB) Nr. 1493/199962 straipsnio.4 straipsnis1. Komisijai padeda Muitinės kodekso komitetas, įsteigtas pagal Reglamento (EEB) Nr. 2913/92 248a straipsnį.2. Kai daroma nuoroda į šią straipsnio dalį taikomi Sprendimo 1999/468/EB 4 ir 7 straipsniai.Sprendimo 1999/468/EB 4 straipsnio 3 dalyje numatytas laikotarpis yra trys mėnesiai.3. Komitetas priima savo darbo tvarkos taisykles.5 straipsnis1. Bendrijos poziciją dėl Laikinojo komiteto sprendimų, susijusių su Susitarimo dėl abipusio vynų pavadinimų pripažinimo, apsaugos ir kontrolės 4 straipsnio 7 dalyje ir 14 straipsnio 2 dalies a punkte numatytų saugomų pavadinimų sąrašų sudarymo kvalifikuotąja balsų dauguma suformuluoja Taryba, gavusi Komisijos pasiūlymą.2. Nepažeidžiant straipsnio 1 dalies, dėl Susitarimo dėl abipusio vynų pavadinimų pripažinimo, apsaugos ir kontrolės 13 ir 14 straipsnių Komisija sudaro būtinus aktus, iš dalies pakeičiančius Susitarimo sąrašus ir Protokolą šio sprendimo 6 straipsnio 2 dalyje numatyta tvarka. Visais kitais atvejais, kuriuos apima pirmiau pateikti straipsniai, Bendrijos poziciją suformuluoja ir išreiškia Komisija.6 straipsnis1. Komisijai padeda Vyno vadybos komitetas, įsteigtas pagal Reglamento (EB) Nr. 1493/199974 straipsnį.2. Kai daroma nuoroda į šią straipsnio dalį taikoma Sprendimo 1999/468/EB 4 ir 7 straipsniuose nustatyta administravimo tvarka.Sprendimo 1999/468/EB 4 straipsnio 3 dalyje numatytas laikotarpis yra vienas mėnuo.3. Komitetas priima savo darbo tvarkos taisykles.7 straipsnis1. Bendrijos poziciją dėl Laikinojo komiteto sprendimų, susijusių su Susitarimo dėl abipusio spiritinių ir aromatintų gėrimų pavadinimų pripažinimo, apsaugos ir kontrolės 4 straipsnio 5 dalyje ir 14 straipsnio 2 dalies a punkte numatytų saugomų pavadinimų sąrašų sudarymo kvalifikuotąja balsų dauguma suformuluoja Taryba, gavusi Komisijos pasiūlymą.2. Nepažeidžiant straipsnio 1 dalies, dėl Susitarimo dėl abipusio spiritinių ir aromatintų gėrimų pavadinimų pripažinimo, apsaugos ir kontrolės 13 ir 14 straipsnių Komisija sudaro būtinus aktus, iš dalies pakeičiančius Susitarimo sąrašus ir Protokolą šio sprendimo 8 straipsnio 2 dalyje numatyta tvarka. Visais kitais atvejais, kuriuos apima pirmiau pateikti straipsniai, Bendrijos poziciją suformuluoja ir išreiškia Komisija.8 straipsnis1. Komisijai padeda Spiritinių gėrimų vykdomasis komitetas, įsteigtas pagal Reglamento (EEB) Nr. 1576/89 13 straipsnį, ir Aromatintų vynų, aromatintų vyno gėrimų ir aromatintų vyno kokteilių vykdomasis komitetas, įsteigtas pagal Reglamento (EEB) Nr. 1601/91 12 straipsnį.2. Kai daroma nuoroda į šią straipsnio dalį taikomi Sprendimo 1999/468/EB 5 ir 7 straipsniai.Sprendimo 1999/468/EB 5 straipsnio 6 dalyje numatytas laikotarpis yra vienas mėnuo.3. Komitetai priima savo darbo tvarkos taisykles.9 straipsnisŠis sprendimas paskelbiamas Europos Bendrijų oficialiajame leidinyje.Priimta Briuselyje, 2001 m. gruodžio 3 d.Tarybos varduPirmininkasF. Vandenbroucke[1] OL L 302, 1992 10 19, p. 1. Reglamentas su paskutiniais pakeitimais, padarytais Reglamentu (EB) Nr. 2700/2000 (OL L 311, 2000 12 12, p. 17).[2] OL L 179, 1999 7 14, p. 1. Reglamentas su paskutiniais pakeitimais, padarytais Reglamentu (EB) Nr. 2826/2000 (OL L 328, 2000 12 23, p. 2).[3] OL L 160, 1989 6 12, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 3378/94 (OL L 366, 1994 12 31, p. 1).[4] OL L 149, 1991 6 14, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 2061/96 (OL L 277, 1996 10 31, p. 2).[5] OL C 184, 1999 7 17, p. 23.--------------------------------------------------


title: 2006/1/EB: 2005 m. gruodžio 21 d.  Tarybos sprendimas, dėl Regionų komiteto dviejų narių ir trijų pakaitinių narių, atstovaujančių Lietuvai, skyrimo

text:
4.1.2006

               LT

               Europos Sąjungos oficialusis leidinys

               L 1/5

      TARYBOS SPRENDIMAS

   2005 m. gruodžio 21 d.
   dėl Regionų komiteto dviejų narių ir trijų pakaitinių narių, atstovaujančių Lietuvai, skyrimo
   (2006/1/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Lietuvos Vyriausybės pasiūlymą,
   kadangi:

               (1)

               2002 m. sausio 22 d. Taryba priėmė Sprendimą 2002/60/EB dėl Regionų komiteto narių ir pakaitinių narių skyrimo 2002 m. sausio 26 d. – 2006 m. sausio 25 d. laikotarpiui (1).

               (2)

               Atsistatydinus p. Dariui GUDELIUI ir pasibaigus p. Ramūno GARBARAVIČIAUS kadencijai tapo laisvos dvi Regionų komiteto narių vietos. Atsistatydinus p. Alfredui PEKELIŪNUI tapo laisva viena pakaitinio nario vieta; p. Arnoldą ABRAMAVIČIŲ ir p. Antaną GUSTAITĮ paskyrus nariais, tapo laisvos dvi pakaitinių narių vietos,

         NUSPRENDĖ:
   1 straipsnis
   Šie asmenys skiriami Regionų komiteto:

               a)

               nariais:

                           —

                           p. Arnoldas ABRAMAVIČIUS, Zarasų rajono savivaldybės tarybos narys, vietoj p. Ramūno GARBARAVIČIAUS, ir

                           —

                           p. Antanas GUSTAITIS, Prienų rajono savivaldybės meras, vietoj p. Dariaus GUDELIO;

               b)

               pakaitiniais nariais:

                           —

                           p. Edmundas ČĖSNA, Raseinių rajono savivaldybės tarybos narys, vietoj p. Arnoldo ABRAMAVIČIAUS,

                           —

                           p. Vytautas RAČKAUSKAS, Visagino rajono savivaldybės meras, vietoj p. Antano GUSTAIČIO, ir

                           —

                           p. Povilas ŽAGUNIS, Panevėžio rajono savivaldybės meras, vietoj p. Alfredo PEKELIŪNO,

         likusiam jų kadencijos laikui iki 2006 m. sausio 25 d.
   2 straipsnis
   Šis sprendimas skelbiamas Europos Sąjungos oficialiajame leidinyje.
   Jis įsigalioja jo priėmimo dieną.

      Priimta Briuselyje, 2005 m. gruodžio 21 d.

            Tarybos vardu

            Pirmininkas

         B. BRADSHAW

      (1)  OL L 24, 2002 1 26, p. 38.


title: 1987 m. gegužės 26 d. Tarybos sprendimas dėl Susitarimo dėl tarptautinio keleivių vežimo nemaršrutiniais tolimojo susisiekimo ir miesto autobusais (ASOR) II ir III skirsniuose nustatytų nuostatų taikymo tarp Bendrijos ir Šveicarijos

text:
Svarbus teisinis pranešimas

|

31987D0286

Oficialusis leidinys L 143 , 03/06/1987 p. 0032 - 0032 specialusis leidimas suomių kalba: skyrius 7 tomas 3 p. 0151  specialusis leidimas švedų kalba: skyrius 7 tomas 3 p. 0151

		Tarybos sprendimas1987 m. gegužės 26 d.dėl Susitarimo dėl tarptautinio keleivių vežimo nemaršrutiniais tolimojo susisiekimo ir miesto autobusais (ASOR) II ir III skirsniuose nustatytų nuostatų taikymo tarp Bendrijos ir Šveicarijos(87/286/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 75 straipsnį,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],atsižvelgdama į Ekonomikos ir socialinių reikalų komiteto nuomonę [3],kadangi Susitarimas dėl tarptautinio keleivių vežimo nemaršrutiniais tolimojo susisiekimo ir miesto autobusais (ASOR) Europos ekonominės bendrijos vardu buvo patvirtintas Sprendimu 82/505/EEB [4]; kadangi ASOR tarp Europos ekonominės bendrijos, Suomijos, Norvegijos, Švedijos ir Turkijos įsigaliojo 1983 m. gruodžio 1 d.; kadangi Austrijai ASOR įsigaliojo 1986 m. birželio 1 d.;kadangi Šveicarijos atveju ASOR neįsigaliojo iki 1987 m. sausio 1 d.; kadangi pagal 18 straipsnio 4 dalį ASOR II ir III skirsnių nuostatos Šveicarijai taikomos nuo 1987 m. rugpjūčio 1 d.;kadangi, atsižvelgiant į praktines ir ekonomines kliūtis, kurios atsirastų Šveicarijai taikant ASOR II ir III skirsnių nuostatas pačiame turizmo sezono viduryje, Šveicarija paprašė kitų Susitariančiųjų šalių šią datą nukelti į 1987 m. balandžio 1 d.;kadangi dėl praktinių ir ekonominių priežasčių ASOR reikėtų taikyti nuo 1987 m. birželio 1 d.,NUSPRENDĖ:Vienintelis straipsnisEuropos ekonominė bendrija sutinka, kad Susitarimo dėl tarptautinio keleivių vežimo nemaršrutiniais tolimojo susisiekimo ir miesto autobusais (ASOR) II ir II skirsniuose nustatytos nuostatos tarp Bendrijos ir Šveicarijos būtų taikomos nuo 1987 m. birželio 1 d.Priimta Briuselyje, 1987 m. gegužės 26 d.Tarybos varduPirmininkasL. Tindemans[1] OL C 113, 1987 4 28, p. 3.[2] 1987 m. gegužės 15 d. pateikta nuomonė (dar nepaskelbta Oficialiajame leidinyje).[3] 1987 m. gegužės 14 d. pateikta nuomonė (dar nepaskelbta Oficialiajame leidinyje).[4] OL L 230, 1982 8 5, p. 38.--------------------------------------------------


title: 2017 m. birželio 12 d. Tarybos sprendimas (BUSP) 2017/994, kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai

text:
13.6.2017

               LT

               Europos Sąjungos oficialusis leidinys

               L 149/75

         TARYBOS SPRENDIMAS (BUSP) 2017/994
   2017 m. birželio 12 d.
   kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2016 m. gegužės 27 d. Tarybos sprendimą (BUSP) 2016/849 dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2013/183/BUSP (1), ypač į jo 33 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2016 m. gegužės 27 d. Taryba priėmė Sprendimą (BUSP) 2016/849;

               (2)

               pagal Sprendimo (BUSP) 2016/849 36 straipsnio 2 dalį Taryba peržiūrėjo to sprendimo II priede pateiktą asmenų ir subjektų, kuriems taikomos ribojamosios priemonės, sąrašą;

               (3)

               Taryba padarė išvadą, kad vienas asmuo ir vienas subjektas turėtų būti išbraukti iš Sprendimo (BUSP) 2016/849 II priede pateikto sąrašo;

               (4)

               Taryba taip pat padarė išvadą, kad reikėtų atnaujinti Sprendimo (BUSP) 2016/849 II priede pateiktus įrašus, susijusius su tam tikrais asmenimis ir subjektais;

               (5)

               todėl Sprendimo (BUSP) 2016/849 II priedas turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo (BUSP) 2016/849 II priedas iš dalies keičiamas taip, kaip išdėstyta šio sprendimo priede.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2017 m. birželio 12 d.

            Tarybos vardu

            Pirmininkas

         C. CAMILLERI

      (1)  OL L 141, 2016 5 28, p. 79.

      PRIEDAS
      Sprendimo (BUSP) 2016/849 II priedo I ir II skirsniai pakeičiami žemiau išdėstytu:

         „I.   Asmenys ir subjektai, atsakingi už KLDR vykdomas branduolines, balistinių raketų ar kitų masinio naikinimo ginklų programas, arba jų vardu ar nurodymu veikiantys asmenys ar subjektai, arba jų nuosavybės teise valdomi ar kontroliuojami subjektai
         A.   Asmenys

                     Vardas, pavardė

                     Alias

                     Identifikavimo informacija

                     Įtraukimo į sąrašą data

                     Motyvų pareiškimas

                     1.

                     CHON Chi Bu

                     CHON Chi-bu

                     2009 12 22

                     Atominės energijos generalinio biuro narys, buvęs Yongbyon techninis direktorius. Remiantis nuotraukomis, jis susietas su branduoliniu reaktoriumi Sirijoje prieš tai, kai 2007 m. Izraelis jį subombardavo.

                     2.

                     CHU Kyu-Chang

                     JU Kyu-Chang; JU Kyu Chang

                     Gimimo data: 1928 11 25
                     Gimimo vieta: South Hamyo'ng (Pietų Hamjongo) provincija, KLDR

                     2009 12 22

                     Vieno iš svarbiausių buvusių KLDR nacionalinių gynybos organų – Nacionalinės gynybos komisijos, prieš tai, kai ji buvo pertvarkyta į Valstybinių reikalų komisiją, buvęs narys. Buvęs Korėjos darbininkų partijos Centrinio komiteto šaudmenų departamento direktorius. Pranešta, kad 2013 m. buvo kartu su KIM Jong Un karo laive. Korėjos darbininkų partijos Mašinų gamybos pramonės departamento direktorius. 2016 m. gegužės mėn. vykusiame 7-ajame Korėjos darbininkų partijos suvažiavime, kuriame KDP priėmė sprendimą tęsti KLDR branduolinę programą, išrinktas Korėjos darbininkų partijos Centrinio komiteto pakaitiniu nariu. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     3.

                     HYON Chol-hae

                     HYON Chol Hae

                     Gimimo data: 1934 m.
                     Gimimo vieta: Manchuria (Mandžiūrija), Kinija.

                     2009 12 22

                     Nuo 2016 m. balandžio mėn. Korėjos liaudies armijos maršalas. Korėjos liaudies armijos bendrosios politikos departamento direktoriaus pavaduotojas (Kim Jong Il (mirusio) patarėjas kariniais klausimais). 2016 m. gegužės mėn. vykusiame 7-ajame Korėjos darbininkų partijos suvažiavime, kuriame KDP priėmė sprendimą tęsti KLDR branduolinę programą, išrinktas Korėjos darbininkų partijos Centrinio komiteto nariu.

                     4.

                     KIM Yong-chun

                     Young-chun; KIM Yong Chun

                     Gimimo data: 1935 3 4
                     Paso Nr.: 554410660

                     2009 12 22

                     Korėjos liaudies armijos maršalas. Vieno iš svarbiausių buvusių KLDR nacionalinių gynybos organų – Nacionalinės gynybos komisijos, prieš tai, kai ji buvo pertvarkyta į Valstybinių reikalų komisiją, buvęs pirmininko pavaduotojas. Buvęs Liaudies ginkluotųjų pajėgų ministras, specialusis Kim Jong Il (mirusio) patarėjas branduolinės strategijos klausimais. 2016 m. gegužės mėn. vykusiame 7-ajame Korėjos darbininkų partijos suvažiavime, kuriame KDP priėmė sprendimą tęsti KLDR branduolinę programą, išrinktas Korėjos darbininkų partijos Centrinio komiteto nariu.

                     5.

                     O Kuk-Ryol

                     O Kuk Ryol

                     Gimimo data: 1931 m.
                     Gimimo vieta: Jilin (Džilino) provincija, Kinija

                     2009 12 22

                     Vieno iš svarbiausių buvusių KLDR nacionalinių gynybos organų – Nacionalinės gynybos komisijos, prieš tai, kai ji buvo pertvarkyta į Valstybinių reikalų komisiją, buvęs pirmininko pavaduotojas, kuriam buvo pavesta branduolinėms ir balistinėms programoms skirtų pažangiųjų technologijų pirkimo užsienyje priežiūra. 2016 m. gegužės mėn. vykusiame 7-ajame Korėjos darbininkų partijos suvažiavime, kuriame KDP priėmė sprendimą tęsti KLDR branduolinę programą, išrinktas Korėjos darbininkų partijos Centrinio komiteto nariu.

                     6.

                     PAEK Se-bong

                     PAEK Se Bong

                     Gimimo data: 1946 m.

                     2009 12 22

                     Buvęs Korėjos darbininkų partijos Centrinio komiteto Antrojo ekonomikos komiteto (atsakingo už balistinę programą) pirmininkas. Vieno iš svarbiausių buvusių KLDR nacionalinių gynybos organų – Nacionalinės gynybos komisijos, prieš tai, kai ji buvo pertvarkyta į Valstybinių reikalų komisiją, narys. Pakeltas į generolo majoro laipsnį.

                     7.

                     PAK Jae-gyong

                     Chae-Kyong; PAK Jae Gyong

                     Gimimo data: 1933 m.
                     Paso Nr.: 554410661

                     2009 12 22

                     Liaudies ginkluotųjų pajėgų Bendrosios politikos departamento direktoriaus pavaduotojas ir Liaudies ginkluotųjų pajėgų Logistikos biuro direktoriaus pavaduotojas (Kim Jong-Il (mirusio) patarėjas kariniais klausimais). Dalyvauja KIM Jong Un vykdomuose Strateginių raketų pajėgų vadovybės patikrinimuose.

                     8.

                     RYOM Yong

                     2009 12 22

                     Atominės energijos generalinio biuro (Jungtinių Tautų į sąrašą įtrauktas subjektas) direktorius, atsakingas už tarptautinius santykius.

                     9.

                     SO Sang-kuk

                     SO Sang Kuk

                     Gimimo data: 1932 m.–1938 m.

                     2009 12 22

                     Kim Il Sung universiteto Branduolinės fizikos katedros vedėjas.

                     10.

                     Generolas leitenantas KIM Yong Chol

                     Kim Yong-Chol; Kim Young-Chol; Kim Young-Cheol; Kim Young-Chul

                     Gimimo data: 1946 m.
                     Gimimo vieta: Pyongan-Pukto, KLDR

                     2011 12 19

                     Išrinktas Korėjos darbininkų partijos Vyriausiosios karo komisijos narys ir Korėjos darbininkų partijos Centrinio komiteto pirmininko pavaduotojas, atsakingas už Korėjos vidaus santykius. Buvęs Žvalgybos generalinio biuro (RGB) vadas. 2016 m. gegužės mėn. 7-ajame Korėjos darbininkų partijos suvažiavime pakeltas į Vieningo fronto departamento direktoriaus pareigas.

                     11.

                     PAK To-Chun

                     PAK To Chun

                     Gimimo data: 1944 3 9
                     Gimimo vieta: Rangrim, Jagang provincija, KLDR.

                     2011 12 19

                     Nacionalinės saugumo tarybos narys. Jis atsakingas už ginklų pramonę. Pranešama, kad jis vadovauja Branduolinės energetikos biurui. Ši įstaiga yra ypač svarbi KLDR branduolinei ir raketų paleidimo programai. Padaryta nuotrauka su asmenimis, prisidėjusiais prie vandenilinės bombos bandymų ir palydovo paleidimo.

                     12.

                     CHOE Kyong-song

                     CHOE Kyong song

                     2016 5 20

                     Korėjos liaudies armijos generolas pulkininkas. Vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     13.

                     CHOE Yong-ho

                     CHOE Yong Ho

                     2016 5 20

                     Korėjos liaudies armijos (Korėjos liaudies armijos oro pajėgų) generolas pulkininkas. Vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Korėjos liaudies armijos vadas oro pajėgų ir priešlėktuvinių pajėgų vadas. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     14.

                     HONG Sung-Mu

                     HUNG Sun Mu; HONG Sung Mu

                     Gimimo data: 1942 1 1

                     2016 5 20

                        Munitions Industry Department (MID) (Amunicijos pramonės departamento) direktoriaus pavaduotojas. Atsakingas už programų, susijusių su įprastine ginkluote ir raketomis, įskaitant balistines raketas, plėtojimą. Vienas iš pagrindinių asmenų, atsakingų už branduolinių ginklų pramoninio vystymo programas. Pagal šias pareigas atsakingas už KLDR vykdomas branduolines, balistinių raketų ar kitų masinio naikinimo ginklų programas.

                     15.

                     JO Kyongchol

                     JO Kyong Chol

                     2016 5 20

                     Korėjos liaudies armijos generolas. Vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Karinio saugumo vadovybės vadas. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą. Lydėjo Kim Jong Un į pačias didžiausias tolimojo nuotolio artilerijos pratybas.

                     16.

                     KIM Chun-sam

                     KIM Chun Sam

                     2016 5 20

                     Generolas leitenantas, vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Korėjos liaudies armijos Karinio štabo Operacijų skyriaus direktorius ir Karinio štabo vado pirmasis pavaduotojas. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     17.

                     KIM Chun-sop

                     KIM Chun Sop

                     2016 5 20

                     Nacionalinės gynybos komisijos, kuri dabar pertvarkyta į Valstybinių reikalų komisiją – vieną iš svarbiausių KLDR nacionalinių gynybos organų, buvęs narys. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą. Dalyvavo fotosesijoje, skirtoje asmenims, prisidėjusiems prie 2015 m. gegužės mėn. sėkmingai įvykdyto iš povandeninių laivų paleidžiamų balistinių raketų bandymo.

                     18.

                     KIM Jong-gak

                     KIM Jong Gak

                     Gimimo data: 1941 7 20
                     Gimimo vieta: Pyongyang, (Pchenjanas) KLDR

                     2016 5 20

                     Korėjos liaudies armijos vicemaršalas, Kim Il Sung karo universiteto rektorius, vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     19.

                     KIM Rak Kyom

                     KIM Rak-gyom; KIM Rak Gyom

                     2016 5 20

                     Keturių žvaigždučių generolas, Strateginių pajėgų (dar žinomų kaip Strategic Rocket Forces (Strateginės raketų pajėgos)) vadas, kuris turimais duomenimis šiuo metu vadovauja keturiems strateginiams ir taktiniams raketų skyriams, įskaitant KN08 (tarpžemyninių balistinių (ICBM) raketų) brigadą. ES įtraukė Strategines pajėgas į sąrašą dėl jų veiklos, dėl kurios iš esmės buvo prisidėta prie masinio naikinimo ginklų platinimo ar jų pristatymo priemonių. Vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Žiniasklaidos pranešimuose nurodoma, kad KIM su KIM Jong Un 2016 m. balandžio mėn. lankėsi bandant tarpžemyninių balistinių (ICBM) raketų variklį. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą. Įsakė atlikti balistinių raketų paleidimo pratybas.

                     20.

                     KIM Won-hong

                     KIM Won Hong

                     Gimimo data: 1945 1 7
                     Gimimo vieta: Pyongyang (Pchenjanas), KLDR.
                     Paso nr.: 745310010

                     2016 5 20

                     Generolas, Valstybės saugumo departamento direktorius. Valstybės saugumo ministras. Svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos ir Nacionalinės gynybos komisijos, kuri buvo vienas iš svarbiausių KLDR nacionalinių gynybos organų, prieš tai, kai ji buvo pertvarkyta į Valstybinių reikalų komisiją, narys. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     21.

                     PAK Jong-chon

                     PAK Jong Chon

                     2016 5 20

                     Korėjos liaudies armijos generolas pulkininkas (generolas leitenantas), Korėjos liaudies ginkluotųjų pajėgų vadas, Ugniagesių vadovybės departamento štabo viršininko pavaduotojas ir direktorius. Karinio štabo viršininkas ir Artilerijos vadovavimo departamento direktorius. Vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     22.

                     RI Jong-su

                     RI Jong Su

                     2016 5 20

                     Viceadmirolas. Vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Korėjos karinių jūrų pajėgų, kurios dalyvauja plėtojant balistinių raketų programas ir KLDR karinių jūrų pajėgų branduolinius pajėgumus, vyriausiasis vadas. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     23.

                     SON Chol-ju

                     SON Chol Ju

                     2016 5 20

                     Korėjos liaudies armijos generolas pulkininkas ir oro bei priešlėktuvinių pajėgų, prižiūrinčių modernizuotų priešlėktuvinių raketų vystymą, politinis direktorius. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     24.

                     YUN Jong-rin

                     YUN Jong Rin

                     2016 5 20

                     Generolas, Korėjos darbininkų partijos Vyriausiosios karo komisijos buvęs narys ir Nacionalinės gynybos komisijos, kuri buvo vienas iš svarbiausių KLDR nacionalinių gynybos organų, prieš tai, kai ji buvo pertvarkyta į Valstybinių reikalų komisiją, narys; visi šie organai yra itin svarbūs KLDR nacionaliniai gynybos organai. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     25.

                     PAK Yong-sik

                     PAK Yong Sik

                     2016 5 20

                     Keturių žvaigždučių generolas, Valstybės saugumo departamento narys, Liaudies ginkluotųjų pajėgų ministras. Korėjos darbininkų partijos Vyriausiosios karo komisijos ir Nacionalinės gynybos komisijos, kuri buvo vienas iš svarbiausių KLDR nacionalinių gynybos organų, prieš tai, kai ji buvo pertvarkyta į Valstybinių reikalų komisiją, narys; visi šie organai yra itin svarbūs KLDR nacionaliniai gynybos organai. Dalyvavo 2016 m. kovo mėn. įvykdytuose balistinių raketų bandymuose. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     26.

                     HONG Yong Chil

                     2016 5 20

                        Munitions Industry Department (MID) (Amunicijos pramonės departamento) direktoriaus pavaduotojas. Munitions Industry Department (Amunicijos pramonės departamentas), JT Saugumo Tarybos 2016 m. kovo 2 d. įtrauktas į sąrašą, yra susijęs su pagrindiniais KLDR raketų programos aspektais. MID yra atsakingas už KLDR balistinių raketų, įskaitant Taepo Dong-2, kūrimo, ginklų gamybos bei mokslinių tyrimų ir technologinės plėtros programų priežiūrą. Antrasis ekonomikos komitetas ir Antroji gamtos mokslų akademija – taip pat įtraukti į sąrašą 2010 m. rugpjūčio mėn. – yra pavaldūs MID. Pastaraisiais metais MID kūrė KN08 sausumos keliais judančią tarpžemyninę balistinę (ICBM) raketą. HONG lydėjo KIM Jong Un į keletą renginių, susijusių su KLDR branduolinių ir balistinių raketų programų plėtojimu, ir, manoma, atliko svarbų vaidmenį 2016 m. sausio 6 d. vykdant KLDR branduolinį bandymą. Korėjos darbininkų partijos Centrinio komiteto direktoriaus pavaduotojas. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą. 2016 m. balandžio mėn. dalyvavo naujo tipo ICBM raketų variklio antžeminiuose bandymuose.

                     27.

                     RI Hak Chol

                     RI Hak Chul; RI Hak Cheol

                     Gimimo data: 1963 1 19 arba 1966 5 8
                     Pasų Nr.: 381320634, PS-563410163

                     2016 5 20

                        Green Pine Associated Corporation (Green Pine) prezidentas. JT Sankcijų komiteto duomenimis, Green Pine perėmė daug veiklos iš Korea Mining Development Trading Corporation (KOMID). Sankcijų komitetas KOMID į sąrašą įtraukė 2009 m. balandžio mėn.; KOMID yra pagrindinė KLDR prekybos ginklais ir su balistinėmis raketomis bei įprastine ginkluote susijusių prekių ir įrangos eksporto įmonė. Green Pine taip pat atsakinga už maždaug pusę KLDR eksportuojamų ginklų ir susijusių reikmenų. Green Pine įtraukta į sąrašą dėl sankcijų už ginklų ar susijusių reikmenų eksportą iš KLDR. Green Pine specializacija – karinių jūrų laivų ir ginkluotės, pavyzdžiui, povandeninių laivų, karinių laivų ir raketinių sistemų, gamyba; Green Pine eksportavo torpedas ir teikė techninę pagalbą su gynyba susijusioms Irano įmonėmis. Green Pine į sąrašą įtraukė Jungtinių Tautų Saugumo Taryba.

                     28.

                     YUN Chang Hyok

                     Gimimo data: 1965 8 9

                     2016 5 20

                     „Satellite Control Centre“ (Palydovų kontrolės centro), Nacionalinės aerokosminės erdvės plėtros administracijos (NADA) direktoriaus pavaduotojas. NADA taikomos sankcijos pagal JT Saugumo Tarybos Rezoliuciją 2270 (2016) dėl jos veiklos KLDR plėtojant kosmoso mokslą ir technologijas, įskaitant palydovų paleidimus ir nešančiąsias raketas. JT Saugumo Tarybos Rezoliucija 2270 (2016) pasmerktas KLDR 2016 m. vasario 7 d. įvykdytas palydovo paleidimas dėl balistinių reketų technologijų naudojimo ir dėl to rimto rezoliucijų 1718 (2006), 1874 (2009), 2087 (2013) ir 2094 (2013) pažeidimo. Pagal savo pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                     29.

                     RI Myong Su

                     Gimimo data: 1937 m.
                     Gimimo vieta: Myongchon, North Hamgyong, KLDR

                     2017 4 7

                     Korėjos darbininkų partijos Vyriausiosios karo komisijos pirmininko pavaduotojas ir Liaudies ginkluotųjų pajėgų štabo viršininkas. Eidamas šias pareigas Ri Myong Su atlieka vieną iš svarbiausių vaidmenų nacionalinės gynybos srityje ir yra atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ir propagavimą.

                     30.

                     SO Hong Chan

                     Gimimo data: 1957 12 30
                     Gimimo vieta: Kangwon
                     Paso Nr.: PD836410105 Paso galiojimo terminas: 2021 11 27

                     2017 4 7

                     Liaudies ginkluotųjų pajėgų ministro pirmasis pavaduotojas, Korėjos darbininkų partijos Vyriausiosios karo komisijos narys ir Liaudies ginkluotųjų pajėgų generolas pulkininkas. Eidamas šias pareigas So Hong Chan yra atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ir propagavimą.

                     31.

                     WANG Chang Uk

                     Gimimo data: 1960 5 29

                     2017 4 7

                     Atominės energijos pramonės ministras. Eidamas šias pareigas Wang Chang Uk yra atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ir propagavimą.

                     32.

                     JANG Chol

                     Gim. data: 1961 3 31
                     Gim. vieta: Pyongyang (Pchenjanas), KLDR
                     Paso Nr.: 563310042 2017 4 7

                     2017 4 7

                     Valstybinės mokslų akademijos, organizacijos, skirtos KLDR technologinių ir mokslinių pajėgumų plėtrai, pirmininkas. Eidamas šias pareigas Jang Chol atlieka strateginį vaidmenį plėtojant KLDR branduolinę veiklą ir yra atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ir propagavimą.

               B.   Subjektai

                     Pavadinimas

                     Alias

                     Vieta

                     Įtraukimo į sąrašą data

                     Kita informacija

                     1.

                     Korea Pugang Mining and Machinery Corporation ltd

                     2009 12 22

                        Korea Ryongbong General Corporation (2009 m. balandžio 24 d. JT ST į sąrašą įtrauktas subjektas) patronuojamoji įmonė; valdo gamyklas, gaminančias aliuminio miltelius, kurie gali būti naudojami raketoms.

                     2.

                     Korean Ryengwang Trading Corporation

                     Rakwon-dong, Pothonggang District, Pyongyang, KLDR

                     2009 12 22

                        Korea Ryongbong General Corporation (2009 m. balandžio 24 d. JT ST į sąrašą įtrauktas subjektas) patronuojamoji įmonė.

                     3.

                     Sobaeku United Corp

                     Sobaeksu United Corp.

                     2009 12 22

                     Valstybės valdoma įmonė, dalyvaujanti vykdant su didesnės rizikos produktais ar įranga susijusius mokslinius tyrimus ir įsigyjant šių produktų bei įrangos. Jai priklauso keli gamtinio grafito telkiniai, iš kurių tiekiama žaliava dviem perdirbimo gamykloms, gaminančioms, inter alia, grafito luitus, kurie gali būti naudojami raketose.

                     4.

                     Yongbyon Nuclear Research Centre (Yongbyon (Njongbjono) branduolinių mokslinių tyrimų centras)

                     2009 12 22

                     Mokslinių tyrimų centras, dalyvavęs kariniams tikslams naudojamo plutonio gamyboje. Atominės energijos generaliniam biurui (2009 m. liepos 16 d. JT ST į sąrašą įtrauktas subjektas) priklausantis centras.

                     5.

                     Strategic Rocket Forces (Strateginės raketų pajėgos)

                     2009 5 20

                     KLDR nacionalinėse ginkluotosiose pajėgose šis subjektas dalyvauja balistinių raketų ar kitų masinio naikinimo ginklų programų rengimo ir operatyvinio įgyvendinimo procese.

               II.   Asmenys ir subjektai, teikiantys finansines paslaugas, kuriomis galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų
         A.   Asmenys

                     Vardas, pavardė

                     Alias

                     Identifikavimo informacija

                     Įtraukimo į sąrašą data

                     Motyvų pareiškimas

                     1.

                     JON Il-chun

                     JON Il Chun

                     Gimimo data: 1941 8 24

                     2010 12 22

                     2010 m. vasario mėn. KIM Tong-un buvo atleistas iš 39 biuro (Office 39), kuris, be kita ko, atsako už prekių pirkimą iš KLDR diplomatinių atstovybių, nesilaikant sankcijų, direktoriaus pareigų. Jį pakeitė JON Il-chun. Vieno iš svarbiausių buvusių KLDR nacionalinių gynybos organų – Nacionalinės gynybos komisijos, prieš tai, kai ji buvo pertvarkyta į Valstybinių reikalų komisiją, atstovas, 2010 m. kovo mėn. išrinktas State Development Bank (Valstybės plėtros banko) generaliniu direktoriumi. 2016 m. gegužės mėn. vykusiame 7-ajame Korėjos darbininkų partijos suvažiavime, kuriame KDP priėmė sprendimą tęsti KLDR branduolinę programą, išrinktas Korėjos darbininkų partijos Centrinio komiteto pakaitiniu nariu.

                     2.

                     KIM Tong-un

                     KIM Tong Un

                     2009 12 22

                     Buvęs Korėjos darbininkų partijos Centrinio komiteto 39 biuro (Office 39), kuris susijęs su ginklų platinimo finansavimu, direktorius. Remiantis turimais duomenimis, 2011 m. vadovavo 38 biurui (Office 38) siekiant surinkti lėšų vadovybei ir elitui.

                     3.

                     KIM Il-Su

                     KIM Il Su

                     Gimimo data: 1965 9 2
                     Gimimo vieta: Pyongyang (Pchenjanas), KLDR.

                     2015 7 3

                     Valdytojas Korea National Insurance Corporation (KNIC) Perdraudimo departamente, įsteigtame pagrindinėje buveinėje Pchenjane, ir buvęs KNIC įgaliotasis vyriausiasis atstovas Hamburge, veikiantis KNIC vardu arba jos nurodymu.

                     4.

                     KANG Song-Sam

                     KANG Song Sam

                     Gimimo data: 1972 7 5
                     Gimimo vieta: Pyongyang (Pchenjanas), KLDR.

                     2015 7 3

                     Buvęs Korea National Insurance Corporation (KNIC) įgaliotasis atstovas Hamburge, toliau veikiantis KNIC naudai, jos vardu arba jos nurodymu.

                     5.

                     CHOE Chun-Sik

                     CHOE Chun Sik

                     Gimimo data: 1963 12 23
                     Gimimo vieta: Pyongyang (Pchenjanas), KLDR.
                     Paso Nr.: 745132109
                     Galioja iki 2020 2 12

                     2015 7 3

                     Direktorius Korea National Insurance Corporation (KNIC) Perdraudimo departamente, įsteigtame pagrindinėje buveinėje Pchenjane, veikiantis KNIC vardu arba jos nurodymu.

                     6.

                     SIN Kyu-Nam

                     SIN Kyu Nam

                     Gimimo data: 1972 9 12
                     Gimimo vieta: Pyongyang (Pchenjanas), KLDR.
                     Paso Nr.: PO472132950

                     2015 7 3

                     Direktorius Korea National Insurance Corporation (KNIC) Perdraudimo departamente, įsteigtame pagrindinėje buveinėje Pchenjane, ir buvęs KNIC įgaliotasis atstovas Hamburge, veikiantis KNIC vardu arba jos nurodymu.

                     7.

                     PAK Chun-San

                     PAK Chun San

                     Gimimo data: 1953 12 18
                     Gimimo vieta: Pyongyang (Pchenjanas), KLDR.
                     Paso Nr.: PS472220097

                     2015 7 3

                     Direktorius Korea National Insurance Corporation (KNIC) Perdraudimo departamente, įsteigtame pagrindinėje buveinėje Pchenjane, bent iki 2015 m. gruodžio mėn. ir buvęs KNIC įgaliotasis vyriausiasis atstovas Hamburge, toliau veikiantis KNIC naudai, jos vardu arba jos nurodymu.

                     8.

                     SO Tong Myong

                     Gimimo data: 1956 9 10

                     2015 7 3

                        Korea National Insurance Corporation (KNIC) prezidentas, KNIC valdybos komiteto pirmininkas (2012 m. birželio mėn.); Korean National Insurance Corporation generalinis valdytojas, 2013 m. rugsėjo mėn. duomenimis, veikiantis KNIC vardu ar pagal jos nurodymus.

               B.   Subjektai

                     Pavadinimas

                     Alias

                     Vieta

                     Įtraukimo į sąrašą data

                     Kita informacija

                     1.

                        Korea National Insurance Corporation (KNIC) ir jos filialai

                     Korea Foreign Insurance Company

                     Haebangsan-dong, Central District, Pyongyang (Pchenjanas), KLDR
                     Rahlstedter Strasse 83 a, 22149 Hamburg.
                     Korea National Insurance Corporation of Alloway, Kidbrooke Park Road, Blackheath, London SE30LW

                     2015 7 3

                        Korea National Insurance Corporation (KNIC), valstybei nuosavybės teise priklausanti ir jos kontroliuojama įmonė, gaunanti daug pajamų, įskaitant iš užsienio valiutos keitimo, kuriomis galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų.
                     Be to, Pchenjane esanti KNIC pagrindinė buveinė yra susijusi su į sąrašą įtrauktu subjektu – Korėjos darbininkų partijos 39 biuru (Office 39).“.


title: 2013/2/ES: 2012 m. gruodžio 17 d. Tarybos sprendimas dėl Europos Sąjungos ir Armėnijos Respublikos susitarimo dėl vizų režimo supaprastinimo pasirašymo Europos Sąjungos vardu

text:
8.1.2013

               LT

               Europos Sąjungos oficialusis leidinys

               L 3/1

         TARYBOS SPRENDIMAS
   2012 m. gruodžio 17 d.
   dėl Europos Sąjungos ir Armėnijos Respublikos susitarimo dėl vizų režimo supaprastinimo pasirašymo Europos Sąjungos vardu
   (2013/2/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2009 m. gegužės 7 d. Prahos Rytų partnerystės aukščiausiojo lygio susitikimo deklaracija pareikšta politinė parama vizų režimo liberalizavimui ir ketinimas imtis laipsniškų priemonių, kad nustatytu laiku šalys pradėtų taikyti viena kitos piliečiams bevizį režimą;

               (2)

               2011 m. gruodžio 19 d. Taryba įgaliojo Komisiją pradėti derybas su Armėnijos Respublika dėl Europos Sąjungos ir Armėnijos Respublikos susitarimo dėl vizų režimo supaprastinimo (toliau – Susitarimas). Derybos buvo sėkmingai užbaigtos ir Susitarimas parafuotas 2012 m. spalio 18 d.;

               (3)

               Susitarimas turėtų būti pasirašytas Sąjungos vardu su sąlyga, kad jis bus sudarytas;

               (4)

               šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (1), plėtojimas; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)

               šis sprendimas yra Šengeno acquis nuostatų, kurias įgyvendinant Airija nedalyvauja pagal 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (2), plėtojimas; todėl Airija nedalyvauja priimant šį sprendimą ir jis nėra jai privalomas ar taikomas;

               (6)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Armėnijos Respublikos susitarimą dėl vizų režimo su sąlyga, kad minėtas Susitarimas bus sudarytas (3).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. gruodžio 17 d.

            Tarybos vardu

            Pirmininkas

         S. ALETRARIS

      (1)  OL L 131, 2000 6 1, p. 43.

      (2)  OL L 64, 2002 3 7, p. 20.

      (3)  Susitarimo tekstas bus paskelbtas kartu su sprendimu dėl jo sudarymo.